Broj: 711-I-1986- M-350/22-05-17

Zagreb, 26. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Mirka Duspare, gradonačelnika Grada Slavonskog Broda**, za davanjem mišljenja Povjerenstva,na 187. sjednici održanoj dana 26. rujna 2022.g. daje sljedeće

**MIŠLJENJE**

**Nije u suprotnosti sa odredbama ZSSI/21-a da obvezniku Mirku Duspari, gradonačelniku Grada Slavonskog Broda, budu isplaćena sredstva Grada Slavonskog Broda po javnom Natječaju za sufinanciranje glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu na koji su se prijave podnosile od 1. do 15. srpnja 2022., s obzirom da nije utvrđeno da bi obveznik sudjelovao u odabiru poslovnog subjekta Zelene energetske zadruge koja je utvrdila kriterije i provodila postupak bodovanja, niti da bi na bilo koji način sudjelovao u postupku predlaganja ili utvrđivanja tih kriterija, odnosno provodio postupak bodovanja, imajući posebno u vidu da je kao fizička ostvario maksimalan iznos bodova prema objektivno definiranim kriterijima.**

Obrazloženje

Zahtjev za davanjem mišljenja Povjerenstva podnio je obveznik Mirko Duspara, gradonačelnik Grada Slavonskog Broda. U knjigama ulazne pošte Povjerenstva zahtjev je zaprimljen 2. kolovoza 2022. pod poslovnim brojem 711-U-7111-M-350/22-01-3, povodom kojeg se vodi predmet broj M-350/22.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona, stoga je Mirko Duspara povodom obnašanja dužnosti gradonačelnik Grada Slavonskog Broda dužan pridržavati se odredbi navedenog Zakona.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je 23. lipnja 2022.g. na Kolegiju gradonačelnika donio Odluku o raspisivanju Natječaja za sufinanciranje glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu po prijedlogu Upravnog odjela za graditeljstvo, prostorno uređenje i zaštitu okoliša te da je temeljem navedene Odluke Grad Slavonski Brod, Upravni odjel za graditeljstvo, prostorno uređenje i zaštitu okoliša 24. lipnja 2022. raspisao Natječaj za sufinanciranje glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu, koji je bio otvoren za podnošenje prijava u razdoblju od 1. srpnja 2022.g. do 15. srpnja 2022.

Navodi da je predmetni Natječaj objavljen na službenim internetskim stranicama Grada Slavonskog Broda - kategorija Javni pozivi i natječaji te da su prijavitelji s prebivalištem na području Grada mogli ostvariti sufinanciranje izrade glavnog elektrotehničkog projekta sunčane elektrane u iznosu od 80%, kojim će isti za nositelja prijave iznositi 625,00 kn (s uključenim PDV-om) kao i punu podršku u prijavi na nadolazeći Javni poziv Fonda za zaštitu okoliša i energetsku učinkovitost za sufinanciranje ugradnje sunčane elektrane, što uključuje administrativnu podršku te podršku u pronalasku pouzdanog izvođača sunčane elektrane i nabavi opreme od strane Zelene energetske zadruge iz Zagreba.

Iznosi da ukupna vrijednost izrade glavnog elektrotehničkog projekta iznosi 2.500,00 kn bez PDV-a, odnosno 3.125,00 kn s PDV-om te da je za izradu glavnih elektrotehničkih projekata zadužena Zelena energetska zadruga iz Zagreba, koja će kroz mrežu pouzdanih partnera (projektanata) uz individualni pristup svakom korisniku isporučiti izrađeni glavni elektrotehnički projekt. Također navodi da su predmet natječaja i uvjeti za prijavitelje definirani po prijedlogu Zelene energetske zadruge iz Zagreba, koju je Grad Slavonski Brod angažirao kao vanjskog suradnika u provođenju predmetnog natječaja. Navedeno znači da je Zelena energetska zadruga zaprimala prijave te da je iste obrađivala sukladno kriterijima bodovanja koji su jasno definirani u predmetnom Natječaju.

Obveznik navodi da je podnio potpunu prijavu i potrebnu dokumentaciju u propisanom roku kao fizička osoba te da je zadovoljio uvjete Natječaja. Ističe da je dostavljanjem Energetske kartice od HEP-Operater distribucijskog sustava d.o.o. Elektra Slavonski Brod, iz koje je razvidna potrošnja električne energije za sve mjesece u 2021. izražena u kWh/godišnje, čime je dokazana potrošnja električne energije izražena u vrijednosti 4.001 ili više kWh/godišnje, ostvario iznos od 50 bodova, dostavljanjem preslika osobnih iskaznica za prijavitelja i sve članove kućanstva ili potvrda o prebivalištu iz kojih je razvidan broj članova kućanstva, ostvario je 40 bodova, te da je dostavljanjem skeniranog energetskog certifikata ili izvješća o energetskom pregledu obiteljske kuće za koji je predviđena izrada glavnog elektrotehničkog projekta za potrebe postavljanja male solarne elektrane, ostvario dodatnih 10 bodova.

Navodi da je uz prethodno navedenu dokumentaciju na navedeni Natječaj dostavio i popunjeni prijavni obrazac s općim podacima prijavitelja dostupan uz raspisani Natječaj, obostranu presliku osobne iskaznice podnositelja prijave, presliku građevinske dozvole s pečatom pravomoćnosti, uvjerenje za uporabnu dozvolu s pečatom pravomoćnosti, zemljišno-knjižni izvadak, Energetsku karticu od HEP-Operater distribucijskog sustava d.o.o. Elektra Slavonski Brod iz koje je razvidna potrošnja električne energije za sve mjesece u 2021. godini izražene u kWh/godišnje, informacije o tipu, stanju i iskoristivoj površini krova, fotografije objekta iz kojih je vidljivo stanje krova te informacije o vrsti priključka - jednofazni ili trofazni.

Dužnosnik napominje da maksimalni ukupni broj bodova koji jedna prijava može ostvariti iznosi 100 te da je dostavom tražene dokumentacije i obradom njegove prijave koju je Zelena energetska zadruga prijavu zaprimila 8. srpnja 2022. u 10:49 sati te obradila sukladno definiranim kriterijima bodovanja Natječaja, ostvario maksimalnih 100 bodova.

Obveznik traži mišljenje Povjerenstva bi li se korištenjem sredstava Grada Slavonskog Broda vezanih za sufinanciranja izrade glavnog elektrotehničkog projekta, kao fizička osoba, našao u sukobu interesa u smislu odredbe članka 2. ZSSI/21-a, te napominje da ostvareno pravo neće biti realizirano do davanja mišljenja Povjerenstva.

Zahtjevu obveznika priložen je Natječaj za sufinanciranje glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu, objavljen na službenim internetskim stranicama Grada Slavonskog Broda u kojem se navodi da je predmet Natječaja sufinanciranje izrade glavnog elektrotehničkog projekta sunčane elektrane u iznosu od 80%, kojim za nositelja prijave iznosi 625,00 kn (s uključenim PDV-om) te u slučaju uspjeha puna podršku u prijavi na nadolazeći Javni poziv Fonda za zaštitu okoliša i energetsku učinkovitost za sufinanciranje ugradnje sunčane elektrane (administrativna podršku te podrška u pronalasku pouzdanog izvođača sunčane elektrane i nabavi opreme).

Istim je utvrđen broj bodovanja prijave po kriteriju godišnje potrošnje električne energije kućanstva (0 do 2.000 kWh – 10 bodova, 2.001 do 4.000 kWh 30 bodova, 4.001 – 5.000 kWh – 50 bodova), broja korisnika/članova kućanstva (1 član – 10 bodova, 2 člana – 20 bodova, 3 člana – 30 bodova, 4 ili više članova – 40 bodova), te posjedovanja energetskog certifikata (0 bodova – ne posjeduje, 10 bodova – posjeduje) te je određena odgovarajuća dokumentacija kojom se dokazuju navedeni uvjeti te druga dokumentacija koja se prilaže uz prijavu.

U Natječaju se navodi da se prijava na i dokumentacija podnose Zelenoj energetskoj zadruzi u razdoblju od 1. srpnja do 15. srpnja 2022. te da je Grad Slavonski Brod osigurao sredstava za 30 projekata.

Također su priložene Odluka o raspisivanju Natječaja, koju je donio obveznik Mirko Duspara 23. lipnja 2022., kojom se prihvaća prijedlog Upravnog odjela za graditeljstvo, prostorno uređenje i zaštitu okoliša Grada Slavonskog Broda, Odluka o raspisivanju Natječaja, koju je donio obveznik Mirko Duspara 24. lipnja 2022., Upute za popunjavanje prijavnog obrasca, te Tablica koja sadrži imena fizičkih osoba kojima su dodijeljena sredstva, iz koje proizlazi da su od ukupno 36 prijavljenih osoba sredstva dodijeljena 30 prijavitelja na Natječaj, te da je 9 prijavitelja ostvarilo maksimalan broj 100 bodova, među kojima je i Mirko Duspara pod brojem 5 (redni broj prijave 14).

Povodom ovakvog zahtjeva obveznika, Povjerenstvo je dopisom Broj: 711-I-1652-M-350/22-03-17 od 26. kolovoza 2022. od Grada Slavonskog Broda zatražilo očitovanje na okolnosti tko je i zašto odlučio o angažiranju Zelene energetske zadruge iz Zagreba, tko je utvrdio kriterije bodovanja prijava i provodio postupak njihova bodovanja, je li Grad Slavonski Brod na bilo koji način bio uključen u navedene radnje, jesu li Natječajem planirana sredstva ograničena ili je bilo predviđeno da će biti dodijeljena svima koji ispunjavaju uvjete, jesu li osobe pod rednim brojevima 31. do 36. Tablice odbijene sa zahtjevom za sufinanciranje iz razloga što nisu ispunjavali uvjete ili zbog toga što su ostvarili manji broj bodova, je li Zelena energetska zadruga imala saznanja da u ovom Natječaju sudjeluje gradonačelnik Grada Slavonskog Broda i na koji su način stekli ovo saznanje, zajedno sa dokumentacijom o tome (eventualno donesene odluke i prijedlozi Grada u provedbi Natječaja, dokument kojim se deklarira sudjelovanje u Natječaju).

Grad Slavonski Brod očitovao se dopisom, KLASA: 053-01/22-01/23, URBROJ: 2178/01-22-1-3 od 2. rujna 2022., u kojem se navodi da je Zakonom o zaštiti zraka („Narodne novine“, broj 127/19. i 57/22.), propisano da se, ako u određenoj zoni ili aglomeraciji razine onečišćujućih tvari u zraku prekoračuju bilo koju graničnu vrijednost, donosi akcijski plan poboljšanja kvalitete zraka za tu zonu ili aglomeraciju kako bi se, u što kraćem vremenu, osiguralo postizanje graničnih vrijednosti. Navodi se da s tim u vezi Upravni odjel za graditeljstvo, prostorno uređenje i zaštitu okoliša Grada Slavonskog Broda zajedno s ovlaštenim izrađivačem trgovačkim društvom DVOKUT-ECRO d.o.o. iz Zagreba izrađuje Akcijski plan za poboljšanje kvalitete zraka za Grad Slavonski Brod u kojem će biti definirane mjere koje će imati direktan i indirektan utjecaj na poboljšanje kvalitete zraka na području Grada.

Ističe se kako je jedna od mjera koja će imati direktan utjecaj na poboljšanje kvalitete zraka na području Grada „Povećanje udjela obnovljivih izvora energije“ te podmjera „Sufinanciranje izrade glavnih projekata za male sunčane elektrane“, kojom Grad Slavonski Brod planira sufinancirati 80% ukupne vrijednosti glavnih elektrotehničkih projekata za ukupno 2.250 kućanstva na području grada za razdoblje provedbe od 2022. - 2026. godine. Također, u listopadu 2022. Fond za zaštitu okoliša i energetsku učinkovitost planira raspisati „Javni poziv za sufinanciranje fotonaponskih elektrana“, gdje je uvjet za podnošenje prijave na predmetni Natječaj izrađen glavni elektrotehnički projekt. Cilj Javnog poziva Fonda je omogućiti potrošačima da proizvode vlastitu energiju i na neki način budu energetski neovisni te su programom sufinanciranja za obiteljske kuće obuhvaćeni sustavi u mrežnom i u samostalnom radu, odnosno hrvatska kućanstva priključena na elektroenergetsku mrežu, ali i tzv „off grid” sustavi.

Također se navodi da je temeljem mjere „Povećanje udjela obnovljivih izvora energije“, koja je definirana Akcijskim planom, Grad Slavonski Brod osigurao sredstva u proračunu Grada Slavonskog Broda za 2022. za sufinanciranje programa za poboljšanje kvalitete zraka Grada Slavonskog Broda. Za provođenje predmetne mjere osiguran je ukupan osiguran iznos od 400.000,00 kn u Proračunu Grada (Glava: 00503 - Zaštita okoliša, program: 5011 - Sufinanciranje programa za poboljšanje kvalitete zraka), dok je osigurano 200.000,00 kn za sufinanciranje postavljanja fotonaponskih panela te 200.000,00 kn za sufinanciranje plinskih priključaka.

Navodi se da je Upravni odjel za graditeljstvo, prostorno uređenje i zaštitu okoliša Grada Slavonskog Broda, kao nadležni odjel za provedbu navedene proračunske aktivnosti, sukladno Zakonu o javnoj nabavi („Narodne novine" broj 120/16.) te Pravilniku o provođenju postupka jednostavne nabave proveo postupak nabave za usluge pružanja tehničke i administrativne podrške građanima pri prijavi na Javni poziv Fonda za zaštitu okoliša i energetsku učinkovitost za sufinanciranje ugradnje sunčane elektrane, koji je rezultirao izborom izvođača Zelena energetska zadruga iz Zagreba.

U dopisu se napominje da ugovorena usluga pružanja tehničke i administrativne podrške građanima podrazumijeva pripremu i raspisivanje natječaja za potrebe sufinanciranja izrade glavnih elektrotehničkih projekata, izradu glavnih elektrotehničkih projekata kroz mrežu pouzdanih partnera za odabrana kućanstva te pružanje tehničke podrške građanima koja uključuje savjetovanje o optimalnom rješenju i administrativnu podršku građanima pri prijavi na javni poziv Fonda za zaštitu okoliša i energetsku učinkovitost za sufinanciranje ugradnje sunčane elektrane.

Iznosi se da je sadržaj i kriterije bodovanja prijava na Natječaj pripremila, predložila, provodila i obrađivala Zelena energetska zadruga iz Zagreba te da Grad Slavonski Brod nije bio uključen u utvrđivanje kriterija bodovanja, niti je provodio postupak bodovanja, već da je Upravni odjel za graditeljstvo, prostorno uređenje i zaštitu okoliša Grada prihvatio sadržaj i kriterije bodovanja Natječaja, sukladno prijedlogu Zelene energetske zadruge od 21. lipnja 2022., nakon čega jeKolegij gradonačelnika Grada Slavonskog Broda 23. lipnja 2022.g. donio Odluku o raspisivanju Natječaja za sufinanciranje glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu. Sve prijave koje su bodovane prema jasnim kriterijima pristizale su na e-mail adresu navedene zadruge te je ista jasno navedena u tekstu Natječaja u poglavlju „Dostavljanje prijave na Natječaj".

Navodi se da je preliminarne rezultate Upravni odjel za graditeljstvo, prostorno uređenje i zaštitu okoliša Grada Slavonskog Broda zaprimo 19. srpnja 2022. od strane Zelene energetske zadruge te da su natječajem planirana sredstva bila ograničena, odnosno sufinanciranje je moglo ostvariti ukupno 30 prijavitelja.

Stoga se iznosi da prijavitelji pod rednim brojevima 31. do 33. nisu ostvarili sufinanciranje iz razloga jer su planirana sredstva bila ograničena, iako su isti ostvarili više od 50% moguće ukupne ostvarene bodovne vrijednosti, dok prijavitelji pod rednim brojevima 34. do 36. nisu ostvarili sufinanciranje, jer su u odnosu na ostale prijavitelje ostvarili vrlo male bodovne vrijednosti, odnosno 50% ili ispod 50% moguće ukupno ostvarene bodovne vrijednosti.

Zaključno se navodi da je Zelenu energetsku zadrugu Upravni odjel za graditeljstvo, prostorno uređenje i zaštitu okoliša Grada usmenim putem upoznao s podnošenjem prijave gradonačelnika Grada Slavonskog Broda 02. kolovoza 2022. te 4. kolovoza 2022. i elektroničkim putem te se ponavlja da ostvareno pravo sufinanciranja izrade glavnog elektrotehničkog projekta od strane Grada Slavonskog Broda nije i neće biti realizirano sve do zaprimanja mišljenja Povjerenstva.

Očitovanju prileže Izvod iz Proračuna Grada Slavonskog Broda za 2022., u kojem je planiran iznos od 400.000,00 kn za zaštitu okoliša, izvadak iz sudskog registra nadležnog Trgovačkog suda u Zagrebu za zadrugu Zelena energetska zadruga, poruka elektroničke pošte od 20. lipnja 2022. upućena od strane ove zadruge Gradu Slavonskom Brodu, kojom se traži potvrda uvjeta natječaja, tekst Prijedloga Natječaja za sufinanciranje glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu, dopis Upravnog odjela za graditeljstvo, prostorno uređenje i zaštitu okoliša Grada od 23. lipnja 2022., kojim se od Kolegija gradonačelnika traži suglasnost za raspisivanje Natječaja, navedeni Natječaj od 24. lipnja 2022., prijavni Obrazac, dopis Zelene energetske zadruge od 19. srpnja 2022. upućen Gradu kojim se dostavljaju zaprimljene prijave uz napomenu da postoji još prijava koje se obrađuju, dopis Zelene energetske zadruge od 3. kolovoza 2022. upućen Gradu kojim se dostavlja dokumentacija rezultata Natječaja (Tablica bodovanja), prema kojoj je Mirko Duspara ostvario 100 bodova (kriterij više od 4.000 kWh potrošnje električne energije godišnje – 50 bodova, 4 ili više članova kućanstva – 40 bodova, posjedovanje energetskog certifikata – 10 bodova), te poruka elektroničke pošte Grada od 4. kolovoza 2022. upućena navedenoj zadruzi kojom ih se obavještava da se može realizirati 29 ponuda drugih prijavitelja u pogledu izrade glavnog elektrotehničkog projekta za proizvodnju električne energije u kućanstvu, osim ponuda vezana za prijavu Mirka Duspare, koju se traži izostaviti, uz dostavu obavijesti istome o ostvarenom pravu na sufinanciranje.

Člankom 2. stavkom 2. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa), te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom 1. ZSSI/21-a propisano je da obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok će se prema stavku 2. istog članka obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interesa  s njim povezanih osoba, ako nije drukčije propisano zakonom.

Iz sadržaja zaprimljenog očitovanja i dokumentacije koji je dostavio obveznik te Grad Slavonski Brod, utvrđeno je da je Upravni odjel za graditeljstvo, prostorno uređenje i zaštitu okoliša Grada Slavonskog Broda u postupku jednostavne nabave odabrao Zelenu energetske zadrugu za sufinanciranje izrade glavnog elektrotehničkog projekta sunčane elektrane u iznosu od 625,00 kn te uslugu pružanja tehničke i administrativne podrške građanima pri prijavi na Javni poziv Fonda za zaštitu okoliša i energetsku učinkovitost za sufinanciranje ugradnje sunčane elektrane.

Navedena zadruga je angažirana kao vanjski suradnik u svrhu provedbe mjere „Povećanje udjela obnovljivih izvora energije“ predviđene Akcijskim planom za poboljšanje kvalitete zraka za Grad Slavonski Brod, što je ujedno obveza propisana Zakonom o zaštiti zraka ako razina onečišćujućih tvari prelazi graničnu vrijednost.

Zelena energetska zadruga je vezano za dodjelu sredstava planiranih u Proračunu Grada Slavonskog Broda za sufinanciranje izrade glavnog elektrotehničkog projekta sunčane elektrane za proizvodnju električne energije za vlastitu potrošnju u kućanstvu, predložila kriterije bodovanja, koje je prihvatio navedeni Upravni odjel te je ista zadruga, kojoj su podnosile prijave i dokumentacija temeljem prihvaćenih kriterija provodila postupak njihova obrađivanja i bodovanja nakon raspisivanja Natječaja.

Odluku o raspisivanju predmetnog Natječaja donio je obveznik Mirko Duspara 23. lipnja 2022. na Kolegiju gradonačelnika po prijedlogu Upravnog odjela za graditeljstvo, prostorno uređenje i zaštitu okoliša Grada Slavonskog Broda, koji je potom 24. lipnja 2022. i raspisao ovaj Natječaj objavljen na službenim internetskim stranicama Grada. Isti je trajao od 1. srpnja 2022. do 15. srpnja 2022. te je ukupno 30 prijavitelja moglo ostvariti sufinanciranje izrade glavnog elektrotehničkog projekta sunčane elektrane te punu podršku iste zadruge u postupku po Javnom pozivu Fonda za zaštitu okoliša i energetsku učinkovitost.

Obveznik Mirko Duspara je podnio prijavu kao fizička osoba, 14. podnositelj po redu, te je kao 5. po redu ostvario ukupno maksimalnih 100 bodova temeljem unaprijed utvrđenih kriterija potrošnje električne energije, broja članova zajedničkog kućanstva te posjedovanja energetskog certifikata. 10 drugih prijavitelja također su ostvarili maksimalni broj bodova te su ograničena sredstva dobila 30 prijavitelja, dok njih 6 od ukupno 36 osoba nije ostvarilo pravo na sufinanciranje, s obzirom da su prijavitelji od 31. do 36. mjesta postigli značajno manji iznos od 70 do 40 bodova, odnosno od 30 do 60 bodova manje od obveznika.

Povjerenstvo prvenstveno ukazuje da je obveznik u svakoj situaciji pozvan u obnašanju javne dužnosti štititi javni interes te da ne smije iskoristiti ovlasti koje ima povodom obnašanja javne dužnosti kako bi poduzeo bilo koju radnju koja bi imala za cilj stjecanje osobne materijalne ili druge koristi od tijela javne vlasti u kojem obnaša dužnost, jer bi takvo postupanje moglo predstavljati povredu odredbi ZSSI/21-a.

Međutim, obveznik ne smije biti niti ograničen ili isključen od osobnog ostvarivanja nekog prava na sufinanciranje koje mogu ostvariti svi drugi građani samo zbog okolnosti da obnaša javnu dužnost, ukoliko obveznik to pravo ostvari u transparentnom postupku prema unaprijed propisanim kriterijima i uvjetima koje mora ispuniti kao i sve druge osobe koje su stekle pravo na sufinanciranje, te pod uvjetom da u postupku provedbe natječaja nije poduzimao radnje, što prije svega uključuje utvrđivanje uvjeta i kriterija natječaja.

Nadalje, pred obveznika koji upravlja sredstvima tijela javne vlasti postavljeni su veći standardi u odnosu na druge građane prilikom dodjele navedenih sredstava čak i u situaciji kada ne bi odlučivao o njihovoj dodjeli, jer je prihvaćanjem izbora na javnu dužnost obveznik pristao na određena ograničenja u pogledu mogućnosti ostvarivanja svojih prava kao građanina, koja bi inače uvijek mogao ostvarivati kada ne bi obnašao javnu dužnost.

Navedeno se posebno odnosi na situaciju u kojoj su sredstva tijela javne vlasti u kojem obnaša dužnost u natječaju na koji je obveznik aplicirao kao fizička osoba ograničena, što je ovdje slučaj, zbog čega bi se u svakoj takvoj konkretnoj situaciji cijeneći sve relevantne okolnosti trebala preispitati dopuštenost dodjele sredstava obvezniku.

U ovome je slučaju nesporno je da je navedeni Natječaj proveden u javnom interesu, imajući u vidu potrebu jačanja energetske samodostatnosti građana putem vlastite proizvodnje električne energije iz obnovljivih izvora.

Također, Mirko Duspara, gradonačelnik Grada Slavonskog Broda, kao fizička osoba ostvario je pravo na sufinanciranje izrade glavnog elektrotehničkog projekta sunčane elektrane te s time povezano pravo na individualni pristup i podršku od Zelene energetske zadruge na skorom natječaju koji će provoditi Fond za zaštitu okoliša i energetsku učinkovitost, prema unaprijed definiranim objektivnim kriterijima koje nije predlagao, niti utvrđivao, a koje drugi prijavitelji nisu uspjeli ostvariti u postupku u kojem je prijave zaprimala te bodovanje provodila Zelena energetska zadruga.

S obzirom da obveznik nije sudjelovao u odabiru navedene zadruge koja je predložila kriterije za bodovanje, prihvaćene od Upravnog odjela za graditeljstvo, prostorno uređenje i zaštitu okoliša Grada Slavonskog Broda, te da nije utvrđeno da bi obveznik sudjelovao u bilo kojoj od navedenih radnji provedbe Natječaja, kao i da su uvjeti Natječaja bili definirani po objektivnim kriterijima, a obveznik Mirko Duspara, gradonačelnik Grada Slavonskog Broda, je u javnom natječaju ostvario maksimalni broj bodova, odnosno značajno više od 6 osoba koje su ostvarile manje bodova, nije u suprotnosti sa odredbama ZSSI/21-a da mu budu isplaćena sredstva Grada Slavonskog Broda po predmetnom Natječaju.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Mirko Duspara, elektroničkom dostavom
2. Objava na internetskoj stranici Povjerenstva
3. Pismohrana